TABDI KÖZSÉG POLGÁRMESTERE

**M E G H Í V Ó**

Tabdi Község Képviselőtestülete

***2019. január 23-án (szerdán)***

***du. 16,00 órakor***

tartandó rendkívüli testületi ülésre tisztelettel meghívom.

A testületi ülés helye: Tabdi Közös Önkormányzati hivatal tanácskozóterme

N A P I R E N D:

1. Közművelődési önkormányzati rendelet felülvizsgálata

Előadó: Fábián Sándor polgármester

1. Pályázat benyújtása kiegyenlítő bérrendezési alap támogatására

Előadó: Fábián Sándor polgármester

1. A köztisztviselők 2019. évi illetményalapjáról szól önkormányzati rendelet megalkotása

Előadó: Fábián Sándor polgármester

1. Civil szervezetek támogatásának elszámolása

Előadó: Fábián Sándor polgármester

Kérem az ülésen szíves megjelenését.

T a b d i, 2019. január 18.

Fábián Sándor

polgármester

TABDI KÖZSÉG POLGÁRMESTERE

E L Ő T E R J E S Z T É S

Tabdi Község Képviselő-testülete 2019. január 23-i ülésére

Tárgy: Közművelődési önkormányzati rendelet felülvizsgálata

**Tisztelt Képviselő-testület!**

A képviselő-testület 2001-ben alkotta meg rendeletét a közművelődési feladatok ellátásáról, melyet egy ízben – 2010-ben módosított.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) több alkalommal és jelentős mértékű módosításon esett át. 2018-ban hatályba lépett egy teljesen új rendelet a közművelődési alapszolgáltatások, valamint közművelődési intézmények és a közösségi színterek követelményeiről szóló 20/2018. (VII. 9.) EMMI rendelet.

A Kultv. 76. §-a részletesen meghatározza a települési önkormányzatok számára a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott kötelező feladatok tartalmát. A Kultv. 76. §-ának módosításával bevezetésre került a közművelődési alapszolgáltatás jogintézménye, megtörtént a települési önkormányzat kötelező feladatkörének egyértelmű meghatározása és a közművelődési tevékenységek körének újraszabályozása.

A Kultv. 76. § (3) bekezdése a közművelődési alapszolgáltatásokat az alábbiak szerint határozza meg:

*a)* művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

*b)* a közösségi és társadalmi részvétel fejlesztése,

*c)* az egész életre kiterjedő tanulás feltételeinek biztosítása,

*d)* a hagyományos közösségi kulturális értékek átörökítése feltételeinek biztosítása,

*e)* az amatőr alkotó- és előadó-művészeti tevékenység feltételeinek biztosítása,

*f)* a tehetséggondozás- és fejlesztés feltételeinek biztosítása, valamint

*g)* a kulturális alapú gazdaságfejlesztés.

Az itt megjelölt alapszolgáltatások közül az a) pontban foglalt alapszolgáltatás minden települési önkormányzat kötelező feladata. Ezen felül lakosságszám differenciáltan vannak megállapítva a kötelezően ellátandó feladatok. Az 1000 és 5000 fő lakosságszám közötti települési önkormányzatok az a) pontban foglaltakon túl a b)-g)pontjai szerinti közművelődési alapszolgáltatásokból legalább egy további közművelődési alapszolgáltatást szervez meg.

A művelődés-szervezőnkkel történt egyeztetés alapján a fenti alapszolgáltatások közül az amatőr alkotó- és előadó-művészeti tevékenység feltételeinek biztosítása alapszolgáltatás ellátását célszerű a kötelezően ellátandó feladatok közé felvenni.

Ezen alapszolgáltatás biztosításával az alábbi szakmai feladatok láthatók el:

A képzőművészet, a zeneművészet, a táncművészet, a színház- és bábművészet, a versmondás, a film- és médiaművészetek, az irodalom területén tevékenységet folytató amatőrművészeti csoportot, szakkört, klubot szervez, elősegíti azok létrejöttét, támogatja azok működését, valamint az ebben részt vevő közösségek tevékenységének támogatása érdekében szakmai és infrastrukturális támogatást nyújt.

A közművelődési alapszolgáltatást a feladatellátó

* felsőfokú közművelődési szakképzettséggel vagy pedagógus szakképzettséggel rendelkező,
* alkotó-, illetve előadó-művészeti tevékenységet folytató,
* a művészet vagy a közművelődés terén állami kitüntetéssel, elismeréssel rendelkező vagy
* az amatőr alkotó- és előadó-művészeti tevékenység területén tapasztalattal rendelkező

személy bevonásával valósítja meg.

A közművelődési alapszolgáltatás megszervezésének általános követelményei:

A közművelődési alapszolgáltatások megszervezésének helyszínén vagy a közművelődési intézményben és közösségi színtérben biztosítani kell

* legalább egy, legalább 25 fő befogadására, közösségi események, rendezvények, tanácskozások, képzések megtartására egyaránt alkalmas többfunkciós helyiséget,
* a helyiség méretének és funkciójának megfelelő számú asztalt és széket,
* polcrendszert, amely lehetővé teszi dokumentumok (könyvek, folyóiratok, szórólapok stb.) elhelyezését,
* legalább 1 db bemutatók, előadások megtartására alkalmas prezentációs eszközt,
* legalább 1 db audiovizuális anyagok lejátszására alkalmas eszközt,
* legalább 1 db számítógépet, illetve korlátozás- és térítésmentesen igénybe vehető internet kapcsolatot.

Az amatőr alkotó- és előadó-művészeti tevékenység feltételeinek biztosítása közművelődési alapszolgáltatás megszervezésének helyszínén a fentebb felsorolt általános követelményeken túl biztosítani kell:

* legalább egy művészeti tevékenységek oktatására, végzésére alkalmas alkotóműhelyt,
* legalább egy kiállítóteret,
* legalább egy, legalább 60 fő befogadására, előadó-művészeti csoportok próbáinak, előadásainak, továbbá ünnepségek megtartására is alkalmas többfunkciós helyiséget,
* a foglalkozások megtartásához szükséges szakmai eszközöket,
* az előzőekben meghatározott helyiség, tér méretének és funkciójának megfelelő számú asztalt és széket,
* az adott program megfelelő lebonyolításához szükséges fény- és hangtechnikai eszközöket, paravánokat, posztamenseket, installációs eszközöket.

A települési önkormányzat a közművelődési alapszolgáltatások folyamatos hozzáférhetősége érdekében közösségi színteret, illetve közművelődési intézményt biztosít.

A közösségi színtér a települési, kerületi közösségi művelődés szervezése, a közművelődési alapszolgáltatások biztosítása érdekében fenntartott, működtetett vagy erre a célra alkalmassá tett és üzemeltetett, adott helyen rendszeresen működő, jogi személyiséggel nem rendelkező intézmény vagy egyéb létesítmény, helyiségegyüttes, épület.

A közösségi színtér formái:

* a kizárólag közművelődési alapszolgáltatások megszervezésének helyszínt biztosító közösségi színtér vagy
* a közművelődési alapszolgáltatások mellett egyéb tevékenységeknek, szolgáltatások megszervezésének is helyszínt biztosító integrált közösségi és szolgáltató tér.

A közösségi színtér működtetése, továbbá a helyi közösségi művelődés szervezése és a közművelődési alapszolgáltatások hozzáférhetőségének biztosítása érdekében a közösségi színtér fenntartója, működtetője szakirányú középfokú végzettséggel rendelkező személyt foglalkoztat.

A Kultv. szabályozza a közművelődési rendelet tartalmi elemeit is. A 83/A § (1) bekezdése alapján a települési önkormányzat a helyi társadalom művelődési érdekeinek és kulturális szükségleteinek figyelembevételével, e törvény és a helyi lehetőségek, sajátosságok alapján - a Közművelődési Kerekasztallal és a települési nemzetiségi önkormányzattal való egyeztetést követően - rendeletben határozza meg az ellátandó közművelődési alapszolgáltatások körét, valamint feladatellátásának formáját, módját és mértékét. A rendeletet legalább ötévente felül kell vizsgálni és a közösségi színtérben vagy a közművelődési intézményben közzétenni

A települési önkormányzat a közművelődési rendeletét a - Közművelődési Kerekasztallal és a települési nemzetiségi önkormányzattal egyezteti.

Tekintettel arra, hogy jelenleg településünkön Közművelődési Kerekasztal és nemzetiségi önkormányzat nem működik, így a véleményeztetést nem tudjuk lefolytatni.

A fentiek alapján megállapítható, hogy új rendelet alkotását indokolja egyrészt a Kultv.-ben foglaltakkal való összhang megteremtése, másrészt a jogalkotásról szóló 2010. évi CXXX. törvény szabályainak való megfelelés.

Kérem a Tisztelt Képviselő-testületet, hogy az előterjesztést megtárgyalni és a rendelet-tervezetet elfogadni szíveskedjen.

HATÁSVIZSGÁLATI LAP

előzetes hatásvizsgálat a jogalkotásról szóló 2010. évi CXXX. törvény 17. § (2) bekezdése alapján a szabályozás várható következményeiről

A rendelet-tervezetet tárgyaló Képviselő-testületi ülés időpontja: 2019. január 23.

|  |  |  |
| --- | --- | --- |
| Rendelet-tervezet megnevezése | **A helyi közművelődési feladatok ellátásáról** | |
| Társadalmi hatás | nincs | |
| Gazdasági hatás | nincs | |
| Költségvetési hatás | nincs | |
| Környezeti következmények | nincs. | |
| Egészségi következmények | nincs. | |
| Adminisztrációs terhek | Az adminisztrációs feladat vonatkozásában nem eredményez változást. | |
| A rendelet megalkotásának szükségessége | A jogszabályi környezet nagymértékű változása miatt szükséges az új rendelet megalkotása | |
| A jogalkotás elmaradásának várható következményei | A jogszabály alkotás elmulasztása miatti a kormányhivatal törvényességi felhívással élhet. | |
| A rendelet alkalmazásához szükséges | | |
| - személyi feltételek | | Rendelkezésre állnak |
| - szervezeti feltételek | | Rendelkezésre állnak |
| - tárgyi feltételek | | Rendelkezésre állnak |
| - pénzügyi feltelek | | Rendelkezésre állnak |

Tabdi, 2019. január 14.

Fábián Sándor

polgármester

TABDI KÖZSÉG ÖNKORMÁNYZATA KÉPVISELŐ-TESTÜLETÉNEK

\_\_\_\_/2019. ( ) önkormányzati rendelete

**a helyi közművelődési feladatok ellátásáról**

Tabdi Község Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 73. § (2) bekezdésében, 76. § (1) – (2) bekezdésében és a 77. § (1) bekezdésében meghatározott feladatkörében eljárva a következőket rendeli el:

**1. A rendelet célja, hatálya**

1. §

E rendelet célja, hogy Tabdi Községi Önkormányzat (továbbiakban: önkormányzat) a Tabdi polgárok érdekeit szem előtt tartva, a község közművelődési érdekeinek és kulturális szükségleteinek figyelembe vételével, a helyi lehetőségek, sajtosságok és hagyományok alapján meghatározza az önkormányzat közművelődési alapszolgáltatások körét, valamint feladatellátásának formáját, módját és mértékét, ösztönözze a civil közösségek együttműködési szándékát e téren.

2. §

A rendelet hatálya Tabdi község illetékességi területén működő közművelődési intézményre, valamint a rendeletben meghatározott tevékenységek megvalósulásában résztvevő szervekre és magánszemélyekre terjed ki.

**2. Az önkormányzat közművelődési alapszolgáltatása**

3. §

(1) Az önkormányzat a település minden lakosa számára biztosítja a kultúrához való hozzáférés jogát és lehetőségét.

(2) Az önkormányzat a település adottságainak figyelembe vételével, a helyi közművelődési tevékenységek támogatása terén az alábbi közművelődési alapszolgáltatásokat látja el:

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,

b) az amatőr alkotó- és előadó-művészeti tevékenység feltételeinek biztosítása.

(3) Az önkormányzat biztosítja a nyilvános könyvtári ellátás jogszabályban rögzített rendszerének működtetését, alapkövetelményét és meghatározza a működtetés alapfeladatait.

**3. Az önkormányzat közművelődési feladatellátásának formája,**

**módja és mértéke**

4. §

(1) Az önkormányzat e rendelet 3. §-ban foglalt alapszolgáltatások folyamatos ellátása érdekében közösségi színteret működtet.

(2) A közművelődési feladatokat elsősorban a Faluház (6224 Tabdi, Kossuth Lajos u. 1.) közművelődési színtér útján látja el. Eseti rendezvények a Sportpálya és a Sportpálya mellett kialakított rendezvényterületen (Tabdi 045/54. és 045/98. hrsz.) is tarthatók.

(3) A közösségi színtér éves munkaterv alapján végzi tevékenységét. A közösségi színtér éves munkatervét az önkormányzat által foglalkoztatott művelődésszervező szakdolgozó készíti el és terjeszti jóváhagyásra február 20. napjáig a képviselő-testület elé.

(4) A közösségi színtér éves működéséről, tevékenységéről a művelődésszervező beszámolót készít, amelyet a tárgyévet követő év március 31. napjáig terjeszt jóváhagyásra a képviselő-testülete elé.

5. §

(1) Az önkormányzat a közművelődési alapszolgáltatások nyújtásába az általa fenntartott szolgáltatások mellett más közművelődési tevékenységet is ellátó természetes és jogi személyeket, egyéb szervezeteket, azok fenntartóit, működtetőit és alkalmazottait is bevonhatja, így különösen:

a) nevelési-oktatási intézményeket,

b) a településen működő civil szervezeteket,

c) egyházakat,

d) gazdasági társaságokat.

(2) Az Önkormányzat az általa fenntartott közösségi színtér által el nem látott feladatok elvégzésére a muzeális intézményekről, nyilvános könyvtári ellátásról és a közművelődésről szóló 1997. évi CXL Tv. (továbbiakban: Kultv.) követelményeinek megfelelő természetes vagy jogi személlyel közművelődési megállapodást köthet. Közművelődési feladat megállapodás keretében csak akkor látható el, ha azt az önkormányzati közművelődési szervezet saját maga útján nem képes ellátni.

(3) Az önkormányzat a Faluházban a Bács-Kiskun Megyei Önkormányzat Katona József Megyei Könyvtárral kötött könyvtárellátási szolgáltatási szerződés alapján biztosítja a nyilvános könyvtári ellátást.

**4. A közművelődés finanszírozása, támogatása**

6. §

Az önkormányzat a közművelődési feladatait a saját költségvetéséből finanszírozza, amelynek forrásait képezik a saját bevételek, a központi költségvetésből származó támogatások és pályázati forrásokból származó pénzeszközök. A feladatok ellátásának mértékét a képviselő-testület a mindenkori költségvetési lehetőségek ismeretében határozza meg.

7. §

A közösségi színtér használatának szabályzatát e rendelet 1. melléklete tartalmazza.

**5. Záró rendelkezések**

8. §

Ez a rendelet a kihirdetését követő napon lép hatályba.

9. §

E rendelet hatályba lépése napján hatályát veszti

a) Tabdi Község Képviselőtestületének a közművelődési feladatok ellátásáról szóló 7/2001. (VIII. 1.) Kt. számú rendelete,

b) Tabdi Község Önkormányzatának a közművelődési feladatok ellátásáról szóló 7/2001. (VIII. 1.) Kt. számú rendelet módosításáról szóló 7/2010. (V. 27.) önkormányzati rendelete.

Fábián Sándor Filus Jánosné

polgármester jegyző

Záradék:

A rendelet kihirdetve: \_\_\_\_\_\_\_\_\_\_\_\_\_\_\_

A kihirdetés módja: önkormányzati hivatal hirdetőtábla

Filus Jánosné jegyző

*1. melléklet a \_\_\_/2019. ( ) önkormányzati rendelethez*

**Tabdi Községi Önkormányzat**

**közösségi színterének használati szabályzata**

Tabdi Község Önkormányzatának Képviselő-testülete a település közösségi színterének használati szabályzatát az alábbiak szerint határozza meg.

A község közösségi színterének szolgáltatásait, programjait bárki igénybe veheti, aki a használati szabályzatban foglalt feltételeket elfogadja.

**1. A közösségi színtér igénybevételének szabályozása:**

1.1. A helyiség/helyszín igénybevételének szándékát a művelődés-szervezőnek kell írásban vagy szóban bejelenteni a tervezett igénybevétel előtt legalább 15 nappal. A művelődés-szervező a nyitvatartási időben az egyéb programok időpontjainak figyelembe vételével biztosítja a helyiséget/helyszínt az igénylőnek.

1.2. A Faluház helyiségeit rendezvény céljára átadni a rendezvényre történő előkészítésre leghamarabb a rendezvényt megelőző nap 16 órát követően lehet.

1.3. A közösségi színtér használata során a házirend betartása kötelező.

**2. A közösségi színtér díjmentes és díjköteles használata**

2.1. Díjmentes igénybevétel

2.1.1. A helyhatósági választáson jelöltként nyilvántartásba vett polgármester jelöltek, képviselő jelöltek, valamint az országgyűlési képviselő-választáson jelöltként nyilvántartásba vett személyek egy-egy alkalommal ingyenesen vehetik igénybe a közösségi színtér helyiségeit kampányrendezvény tartása céljából az 1.1. pontban foglaltak szerint.

2.1.2. A Faluház helyiségeit térítésmentesen veheti igénybe:

1. a Tabdi községben székhellyel rendelkező civil szervezet, valamint a megyei vagy országos civil szervezetek Tabdi községben működő csoportja taggyűlés, közgyűlés tartására, továbbá évente egy alkalommal egyéb célú (jótékonysági vacsora, évnyitó, évzáró, stb.) rendezvény tartására,
2. a Vöröskereszt véradás céljára
3. az Egyház a hitélettel kapcsolatos rendezvényre.

2.1.3.. A térítésmentes igénybevétel feltétele, hogy a rendezvény időpontja, továbbá a helyiségek előkészítésétől a rendeltetésszerű használatra való alkalmas állapotban történő visszaadásig terjedő időtartam a közművelődési feladatok ellátását ne akadályozza.

2.2. Díjköteles igénybevétel

2.2.1. Üzleti célú tevékenység.

2.2.2. Mindazon tevékenységek, melyek a 2.1. pontban nem kerültek szabályozásra.

**3. A helyiség/helyszín használatára vonatkozó megállapodás**

3.1 A közösségi színtér helyiség/helyszín használatára vonatkozó írásbeli megállapodás megkötésére a polgármester jogosult. A megállapodást aláírásra a művelődés-szervező készíti elő.

3.2. A helyiség/helyszín használatára vonatkozó díjakat az Önkormányzat önköltség számítási szabályzatában foglaltak alapján a polgármester állapítja meg.

3.3. A díjat a megállapodás alapján a művelődés-szervező által kiállított számla alapján az Önkormányzat pénztárába kell befizetni.

**4.** **A Közösségi színtér házirendje**

4.1. A közösségi színteret, helyiséget nyitva tartási időben minden érdeklődő látogathatja, igénybe veheti kulturális szolgáltatásait, berendezéseit, felszereléseit és más eszközeit.

4.2. A közösségi színteret, helyszínt annak rendeltetése szerint, - szervezett, kötött program kivételével – minden érdeklődő, - igénybevételi szándék bejelentése nélkül - szabadon használhatja.

4.3. Az előzetes bejelentéssel történő igénybevétel esetén, a használat teljes körű felelősség vállalásával történhet.

4.4. A közösségi színtér helyszínein minden látogató köteles a közösségi és társas élet szabályait betartani, kulturált magatartást tanúsítani.

4.5. A közösségi színtérként működő helyiség/helyszín, közösségi célokat szolgál, ezért védelme, berendezésének és felszerelésének anyagi felelősséggel történő használata, a tisztaság és rend megóvása minden látogató kötelessége.

4.6. A látogató személyes tárgyainak megóvásáért az önkormányzat felelősséget nem vállal.

4.7. A közösségi színtér helyiségeiben 14 éven aluliak 20 óra után csak szülő, vagy felnőtt korú személy felügyelete mellett tartózkodhatnak.

4.8. A házirend betartatásáért a művelődésszervező felelős.

4.9.. A házirend betartása, minden látogató számára kötelező.

**5. Közösségi színtér, Könyvtári Szolgáltató helyének speciális használati szabályzata, házirendje**

5.1.A településen a nyilvános könyvtári szolgáltatási ellátást a Bács-Kiskun Megyei Katona József Könyvtár biztosítja Tabdi Községi Önkormányzatával kötött megállapodás alapján az 1997/CXL. Törvény 64. § (2) bekezdés b), illetve a 66.§ h),pontjában foglaltaknak megfelelően.

5.2.A könyvtárosi teendőket az Önkormányzat foglalkoztatásában álló személy látja el, a munkaköri leírásban foglaltak szerint, az önkormányzat által meghatározott nyitva tartási rendben.

5.3.A könyvtárhasználó jogai és a könyvtárhasználat feltételei

5.3.1. A könyvtárhasználó jogosult,

* bármely nyilvános könyvtár szolgáltatásainak igénybevételére,
* az alapszolgáltatások ingyenes igénybevételére, - könyvtárlátogatás, állomány helyben használata, állományfeltáró eszközök használata, információ a könyvtár és a könyvtári rendszer szolgáltatásairól.

5.3.2. A könyvtárhasználat feltételei

* az alapszolgáltatás igénybevétele beiratkozáshoz kötött,
* a beiratkozáskor a következő személyes adatokat kell közölni és igazolni: név, anyja neve, születési helye és ideje, lakcíme, személyi igazolványának vagy útlevelének száma,
* a könyvtár a személyes adatok védelméről az erre vonatkozó jogszabályok szerint gondoskodik,
* beiratkozással igénybe vehető szolgáltatások: könyv-, folyóirat-, stb. kölcsönzése, könyvtári kölcsönzés, stb. (A nem hagyományos dokumentumok kölcsönzéséért külön díj is megállapítható.),
* a könyvtárat a látogatók csak nyitva tartási időben használhatják. Kivételt képeznek a szervezett foglalkozások: tanórák, rendezvények.
* az olvasó minden alkalommal hozza magával az olvasójegyét. Egy-egy alkalommal maximálisan 5 könyv kölcsönözhető 30 napra, amely szükség esetén meghosszabbítható egy alkalommal újabb 30 napra,
* az elveszett vagy megrongált könyvtári dokumentumok árát az olvasó köteles megtéríteni,
* a könyvtár állományának a következő részei csak helyben használhatók, illetve csak egy tanítási napra kölcsönözhetőek: kézikönyvtár, bekötött folyóiratok,
* a könyvtár könyvtárközi kölcsönzéssel biztosítja azokat a dokumentumokat, amelyek nem találhatóak meg az állományban,
* a könyvtárban fegyelmezett, csendes magatartás az elvárt.

**6. Az internet használat feltételei:**

6.1. A könyvtárban lehetőség van számítógép-használatára. Az elhelyezett gépek a nyitva tartási idő alatt ingyenesen használhatók.

6.2. A számítógép-használata során a következő szolgáltatásokat lehet igénybe venni: szövegszerkesztés, táblázatkezelés, internetes oldalak megtekintése, elektronikus levelezés, a gépre telepített oktató alkalmazások használata, letöltés, nyomtatás (külön kérés alapján)

6.3. Általános szabályok:

A használók közízlést sértő internetes oldalakat nem látogathatnak, a rendszer regisztrálja a látogatott web helyeket. A számítógép-használó tevékenységével nem sértheti meg a hatályos jogszabályokat és nem veszélyeztetheti a számítógépes rendszert. A számítógépről való nyomtatásra lehetőség van, amit előre kell jelezni. A géphasználat befejeztével a számítógépet nem kell kikapcsolni, de a használt alkalmazásokat be kell zárni és jelezni kell a használat végét az ott jelenlévő dolgozónak. A számítógép használata során felmerülő hibát azonnal jelezni kell. Tilos a számítógép beállításait megváltoztatni, a műszaki hibákat saját kezűleg elhárítani. A számítógépre nem engedélyezett semmilyen szoftver telepítése, fájlok mentése csak az e célra fenntartott helyre történhet. Az engedély nélkül telepített vagy mentett alkalmazások törlésre kerülnek. Elektronikus levelezésre külön postafiókot nem biztosítunk. A használt technikai eszközök épségéért a használók anyagi felelősséggel tartoznak.

TABDI KÖZSÉG POLGÁRMESTERE

E L Ő T E R J E S Z T É S

(a Képviselőtestület 2019. január 23-i ülésére)

Tárgy: ***Pályázat benyújtása kiegyenlítő bérrendezési alap támogatásra***

Tisztelt Képviselő-testületek!

A belügyminiszter pályázatot hirdetett a Magyarország 2019. évi központi költségvetéséről szóló 2018. évi L. törvény (továbbiakban: Kvtv.) 3. mellélet I. 12. pont szerinti „Kiegyenlítő bérrendezési alap támogatásra”. A pályázat keretében lehetőség nyílik a szerényebb anyagi helyzetű települési önkormányzatok számára is, hogy a köztisztviselői bérek rendezése érdekében a hivatalokban foglalkoztatott köztisztviselők illetménye megemelésre kerüljön.

A pályázatot a Kvtv. 2. melléklet I. 1. a) pontja alapján támogatásra jogosult, 38 000 forintot meg nem haladó egy lakosra jutó adóerő-képességgel rendelkező, önkormányzati hivatalt fenntartó települési önkormányzatok nyújthatják be. A közös önkormányzati hivatalok esetén a székhely önkormányzat jogosult a pályázat benyújtására. A támogatás a Kvtv. 2. melléklet I. 1. a) pontja szerint elismert hivatali létszám után vehető igénybe, ez esetünkben 6,95 fő, a tényleges foglalkoztatott köztisztviselői létszám 10,5 fő.

Az igénylés feltételeként a települési önkormányzatnak vállalnia kell, hogy az illetményalapot 2019. évre vonatkozóan (2019. január 1-től kezdődően) a Kvtv-ben rögzítetthez képest legalább 20 %-kal emelt összegben, azaz legalább 46 380 forintban állapítja meg. Saját hatáskörben ennél magasabb összeg is megállapítható, amely azonban további állami támogatást nem eredményez.

A támogatás formája vissza nem térítendő költségvetési támogatás.

A támogatás mértéke az egy lakosra jutó adó-erőképesség függvényében került meghatározásra az alábbiak szerint:

|  |  |  |
| --- | --- | --- |
| Egy lakosra jutó adóerő-képesség kategóriák | Kiegészítő támogatás fajlagos összege |  |
| 1. 20 000 forint vagy kevesebb | 800 000 forint/fő/év |  |
| 1. 20 001- 25 000 forint között | 760 000 forint/fő/év |  |
| 1. 25 001 - 27 500 forint között | 720 000 forint/fő/év |  |
| 1. 27 501 - 30 000 forint között | 680 000 forint/fő/év |  |
| 1. 30 001 - 32 500 forint között | 640 000 forint/fő/év |  |
| 1. 32 501 - 35 000 forint között | 560 000 forint/fő/év |  |
| 1. 35 001 - 38 000 forint között | 480 000 forint/fő/év |  |

Tabdi esetében az adó-erőképesség alapján a 6. sorban foglaltak szerint 560 000 forint/fő/év pályázat benyújtására vagyunk jogosultak, mely összegszerűen 3 892 000 Ft. Sajnos a pályázat kiírásakor nem gondoltak a közös önkormányzati hivatalokat fenntartó önkormányzatok eltérő financiális lehetőségére, mivel Kaskantyú esetében az 1. sorban foglalt 800 000 forint/fő/év pályázati összegre lennénk jogosultak. De ezt a pályázat kiírása során nem differenciálták.

A pályázatot az ebr42 önkormányzati információs rendszerben 2019. január 25-ig lehet benyújtani elektronikusan, papír alapon 2019. január 28-ig, mely határidők jogvesztőek.

A fentiek alapján javasolom az alábbi határozat tervezet elfogadását.

**/2019.( )sz.határozat**

Pályázat benyújtása kiegyenlítő bérrendezési alap támogatásra

**H a t á r o z a t t e r v e z e t**

1. Tabdi Község Képviselő-testület Magyarország 2019. évi központi költségvetéséről szóló 2018. évi L. törvény (továbbiakban: Kvtv.) 3. melléklet I. 12. pontja alapján pályázatot nyújt be a kiegyenlítő bérrendezési alap támogatásra a köztisztviselők 2019. évi illetményének emeléséhez.
2. A Képviselő-testület vállalja, hogy az illetménylapot 2019. évre vonatkozóan, 2019. január 1-jétől kezdődően a Kvtv.-ben rögzítetthez képest legalább 20 %-kal emelt összegben, azaz legalább 46 380 forintban állapítja meg.
3. A Képviselő-testület nyilatkozik, hogy 2018. július 1-én a költségvetési törvényben meghatározott illetményalapot alkalmazta.
4. A Képviselő-testület felkéri a polgármestert és a jegyzőt, hogy a pályázatot az Önkormányzat képviseletében nyújtsák be.

Határidő: 2019. január 25. illetve 28.

Felelős: polgármester, jegyző

T a b d i, 2019. január 18.

Fábián Sándor

polgármester

TABDI KÖZSÉG POLGÁRMESTERE

E L Ő T E R J E S Z T É S

(a Képviselőtestület 2019. január 23-i ülésére)

Tárgy: ***A köztisztviselők 2019. évi illetményalapjáról szóló önkormányzati rendelet megalkotása***

**Tisztelt Képviselő-testület!**

Magyarország 2019. évi központi költségvetéséről szóló 2018. évi L. törvény (a továbbiakban: Kvtv.) 60. § (1) bekezdése alapján a köztisztviselői illetményalap – 2008. óta, 11 éve változatlanul – 2019. évben is 38.650.-Ft marad.

A Kvtv. ugyanezen § (6) bekezdése szerint 2019. évben a helyi önkormányzat képviselő-testülete rendeletben - az önkormányzat saját forrásai terhére - a képviselő-testület hivatalánál foglalkoztatott köztisztviselők vonatkozásában - a közszolgálati tisztviselőkről szóló 2011. évi CXCIX. törvényben foglaltaktól eltérően - az (1) bekezdésben meghatározottnál magasabb összegben állapíthatja meg az illetményalapot. A magasabb illetményalap szerint megállapított havi illetmény nem haladhatja meg a Központi Statisztikai Hivatal által hivatalosan közzétett, a tárgyévet megelőző évre vonatkozó nemzetgazdasági havi átlagos bruttó kereset tízszeresét. Személyi illetmény esetén e bekezdés szabályai akként alkalmazandók, hogy pótlék ez esetben sem fizethető.

A kötelező legkisebb munkabér (minimálbér) és a garantál bérminimum megállapításáról szóló 324/2018.(XII.30.) Korm. rendelet 2. § (2) bekezdése alapján a garantált bérminimum 2019. január 01. napjától bruttó 195.000.-Ft-ra emelkedett.

A Kvtv-ben 2018. évre megállapított illetményalappal számítva - az érettségi végzettségű köztisztviselők esetében a fizetési fokozatok alapján megállapított illetmény egységesen a garantált bérminimum összegével megegyező lenne, tehát a bértábla alapján senki nem éri el a garantált bérminimumot, minden köztisztviselőnek erre az összegre ki kellene az illetményét egészíteni. Ez bérfeszültséget okozhat a fiatalabb és már több éves közszolgálati jogviszonyban lévő dolgozók között. Arról nem is beszélve, hogy a versenyszférában a minimálbértől jóval többet lehet keresni. Tehát, ha szeretnénk a képzett köztisztviselőinket megtartani szükséges az illetményalap emelése. Az előző napirendi pontban dönt a képviselő-testület a bérrendezési alap pályázat benyújtásáról. A pályázat szerint a köztisztviselői illetményalap legalább 20 %-os emelését, 46 380 Ft. kell vállalni. Ezzel az illetménylappal a köztisztviselők még mindig nem érik el a garantált bérminimumot, tehát gyakorlatilag semmit nem jelent. Javasolom, hogy 2019. évre 55 000 Ft-ban állapítsuk meg a köztisztviselői illetménylapot.

Kérem a Tisztelt Képviselő-testületet, hogy az előterjesztést megtárgyalni és a rendelet-tervezetet elfogadni szíveskedjen.

HATÁSVIZSGÁLATI LAP

előzetes hatásvizsgálat a jogalkotásról szóló 2010. évi CXXX. törvény 17. § (2) bekezdése alapján a szabályozás várható következményeiről

A rendelet-tervezetet tárgyaló Képviselő-testületi ülés időpontja: 2019. január 23.

|  |  |  |
| --- | --- | --- |
| Rendelet-tervezet megnevezése | **A köztisztviselők 2019. évi illetménylapjáról** | |
| Társadalmi hatás | Az illetményalap emelésével biztosítható az önkormányzati hivatalban a szakképzett munkaerő megtartása | |
| Gazdasági hatás | nincs | |
| Költségvetési hatás | Az önkormányzat kiadási előirányzata nő | |
| Környezeti következmények | nincs. | |
| Egészségi következmények | nincs. | |
| Adminisztrációs terhek | Az adminisztrációs feladat vonatkozásában nem eredményez változást. | |
| A rendelet megalkotásának szükségessége | A pályázat benyújtása miatt szükséges a rendelet megalkotása | |
| A jogalkotás elmaradásának várható következményei | Nem nyújthatunk be pályázatot a kiegyenlítő bérrendezési alap támogatásra | |
| A rendelet alkalmazásához szükséges | | |
| - személyi feltételek | | Rendelkezésre állnak |
| - szervezeti feltételek | | Rendelkezésre állnak |
| - tárgyi feltételek | | Rendelkezésre állnak |
| - pénzügyi feltelek | | Rendelkezésre állnak |

Tabdi, 2019. január 21.

Fábián Sándor

polgármester

TABDI KÖZSÉG ÖNKORMÁNYZATA KÉPVISELŐ-TESTÜLETÉNEK

\_\_\_\_/2019. ( ) önkormányzati rendelete

**a köztisztviselők 2019. évi illetményalapjáról**

Tabdi Község Önkormányzatának Képviselő-testülete Magyarország 2019. évi központi költségvetéséről szóló 2018. évi L. törvény 60. § (6) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

1. §

A rendelet hatálya a Tabdi Közös Önkormányzati Hivatalban foglalkoztatott köztisztviselőkre terjed ki.

2. §

Az illetményalap 2019. évben 55 000 forint.

3. §

(1) Ez a rendelet a kihirdetését követő napon lép hatályba, de rendelkezéseit 2019. január 1. napjától kell alkalmazni.

(2) Ez a rendelet 2019. december 31. napján hatályát veszti.

Fábián Sándor Filus Jánosné

polgármester jegyző

Záradék:

A rendelet kihirdetve: \_\_\_\_\_\_\_\_\_\_\_\_\_\_\_

A kihirdetés módja: önkormányzati hivatal hirdetőtábla

Filus Jánosné

jegyző

TABDI KÖZSÉG POLGÁRMESTERE

E L Ő T E R J E S Z T É S

(a Képviselő-testülete 2019. január 23-i ülésére)

Tárgy: ***Civil szervezetek 2018. évi támogatásának elszámolása***

Az elmúlt évben a Képviselő-testület a Tabdi Polgárőr Egyesület (2 alkalommal), a Szőlőskert Horgászegyesület, a Tabdi Sportegyesület, valamint a Tabdi Önkéntes tűzoltó Egyesület részére nyújtott támogatást. A támogatás felhasználásáról valamennyi egyesületnek 2018. december 31. napjáig kellett elszámolnia.

1. Tabdi Polgárőr Egyesület elszámolása

A Képviselő-testület 30/2018.(IV.16.) sz. határozata alapján 150.000.- Ft, valamint a 73/2018.(IX.27.) sz. határozata alapján 100.000.- Ft támogatást nyújtott, melyet határidőben a 2018. december hónapban benyújtott beszámolóval és a hozzá csatolt számlák fénymásolatával a támogatási célnak megfelelően az egyesület teljesített. (Elszámolás az előterjesztéshez mellékelve.)

Javaslom a Képviselő-testületnek a Tabdi Polgárőr Egyesület elszámolásának elfogadását.

\_\_\_/2019.(I.23.)sz. határozat

Tabdi Polgárőr Egyesület

támogatásának elszámolása

HATÁROZAT-TERVEZET

Tabdi Község Képviselő-testülete a Tabdi Polgárőr Egyesület által benyújtott, a Képviselő-testület által a 30/2018.(IV.16.) számú határozattal jóváhagyott 150.000.- Ft, valamint a 73/2018.(IX.27.) számú határozattal jóváhagyott 100.000.- Ft támogatás felhasználásáról szóló számadást elfogadja.

1. Szőlőskert Horgászegyesület elszámolása

A Képviselő-testület 28/2018.(IV.16.) sz. határozata alapján 300.000.- Ft támogatást nyújtott, melyet a támogatási szerződésben szereplő határidőig 2018. december 31. napjáig benyújtott. A becsatolt számla szerint a támogatási célnak megfelelően nyújtotta be elszámolását. (Elszámolás mellékelve.)

Javaslom a Képviselő-testületnek a Szőlőskert Horgászegyesület elszámolásának elfogadását.

\_\_\_/2019.(I.23.)sz. határozat

Szőlőskert Horgászegyesület

támogatásának elszámolása

HATÁROZAT-TERVEZET

Tabdi Község Képviselő-testülete a Szőlőskert Horgászegyesület által benyújtott, a Képviselő-testület által a 28/2018.(IV.16.) számú határozattal jóváhagyott 300.000.- Ft, támogatás felhasználásáról szóló számadást elfogadja.

1. Tabdi Sportegyesület elszámolása

A Képviselő-testület 29/2018.(IV.16.) sz. határozata alapján 300.000.- Ft támogatást nyújtott, melyet 2019. január 3. napján benyújtott. A becsatolt számlák szerint a támogatási célnak megfelelően nyújtotta be elszámolását. (Elszámolás mellékelve.)

Javaslom a Képviselő-testületnek a Tabdi Polgárőr Egyesület elszámolásának elfogadását.

\_\_\_/2019.(I.23.)sz. határozat

Tabdi Községi Sportegyesület

támogatásának elszámolása

HATÁROZAT-TERVEZET

Tabdi Község Képviselő-testülete a Tabdi Községi Sportegyesület által benyújtott, a Képviselő-testület által a 29/2018.(IV.16.) számú határozattal jóváhagyott 300.000.- Ft, támogatás felhasználásáról szóló számadást elfogadja.

1. Önkéntes Tűzoltó Egyesület támogatási szerződés módosítása

A Képviselő-testület 74/2018.(IX.27.) sz. határozata alapján 200.000.- Ft támogatást nyújtott az egyesület részére. A december 21-én benyújtott szerződés módosítási kérelmükben előadták, hogy az idő rövidsége miatt egyes alkatrészeket csak 2019. évben tudnak részükre kiszállítani, ezért a támogatás egy részével - 42.799.- forinttal - nem tudtak határidőben elszámolni. Ezért kérik a T/909-2/2018. számú támogatási szerződés módosítását, úgy, hogy a támogatás elszámolási határideje 2019. február 15. napja legyen.

Javaslom a Képviselő-testületnek az Önkéntes Tűzoltó Egyesület kérelmének elfogadását.

\_\_\_/2019.(I.23.)sz. határozat

Önkéntes Tűzoltó Egyesület

elszámolási határiedejének módosítása

HATÁROZAT-TERVEZET

Tabdi Község Képviselő-testülete az Önkéntes Tűzoltó Egyesület által benyújtott támogatási szerződés módosítására vonatkozó kérelmét jóváhagyja, és a Képviselő-testület által a 742018.(IX.27.) számú határozattal jóváhagyott 200.000.- Ft, támogatás felhasználásának elszámolási határidejét 2019. február 15. napra módosítja.

T a b d i, 2019. január 18.

Fábián Sándor

polgármester